హన్మంత్ షిండే

హ‌న్మంతు షిండే తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున జుక్కల్ శాసనసభ నియోజకవర్గం శాసన సభ్యుడిగా ప్రాతినిధ్యం వహిస్తున్నాడు.

జననం, విద్య 
హన్మంత్ 1966, ఆగస్టు 14న మహాదప్ప, నాగమ్మ దంపతులకు తెలంగాణ రాష్ట్రం, కామారెడ్డి జిల్లా, జుక్కల్ మండలంలోని దోన్‌గావ్ గ్రామంలో జన్మించాడు. 1988లో ఉస్మానియా యూనివర్సిటీలోని యూనివర్శిటీ కాలేజ్ ఆఫ్ ఇంజనీరింగ్ నుండి గ్రాడ్యుయేట్ బ్యాచిలర్ ఆఫ్ ఇంజనీరింగ్ (బిఈ) పూర్తి చేసి నీటి పారుదల శాఖలో అసిస్టెంట్‌ ఇంజినీర్‌గా పని చేసి ఉద్యోగానికి రాజీనామా చేసి రాజకీయాల్లోకి వచ్చాడు.

వ్యక్తిగత జీవితం 
హన్మంత్ కు శోభవతితో వివాహం జరిగింది. వారికి ముగ్గురు కుమారులు.

రాజకీయ విశేషాలు 
తెలుగుదేశం పార్టీతో తన రాజకీయ జీవితాన్ని ప్రారంభించిన హన్మంత్, ఆ పార్టీ తరపున 2004 ఆంధ్రప్రదేశ్ శాసనసభ ఎన్నికలలో జుక్కల్ శాసనసభ నియోజకవర్గం నుండి పోటిచేసి కాంగ్రెస్ పార్టీకి చెందిన సౌదాగర్ గంగారాం చేతిలో 1241 ఓట్ల తేడాతో ఓడిపోయాడు. ఆ తరువాత 2009లో జుక్కల్ శాసనసభ నియోజకవర్గం నుండి పోటీచేసి కాంగ్రెస్ అభ్యర్థి సావిత్రిబాయిపై విజయం సాధించి, ఉమ్మడి ఆంధ్రప్రదేశ్ 13వ శాసనసభకు శాసన సభ్యునిగా ఎన్నికయ్యాడు.

2013 డిసెంబరులో టీఆర్ఎస్ పార్టీలో చేరాడు. 2014లో జరిగిన తెలంగాణ సార్వత్రిక ఎన్నికల్లో భాగంగా తెలంగాణ రాష్ట్ర సమితి పార్టీ టికెట్ పై జుక్కల్ శాసనసభ నియోజకవర్గం నుండి పోటీచేసి కాంగ్రెస్ పార్టీ అభ్యర్థి సౌదాగర్ గంగారాంపై 35,000 వేలకు పైగా ఓట్ల అధిక్యంతో గెలుపొందాడు.  2016 మే 26 నుండి 2018, సెప్టెంబరు 6 వరకు తెలంగాణ శాసనసభ షెడ్యూల్డ్ కులాల సంక్షేమ కమిటీ చైర్మన్ గా ఉన్నాడు. 2018లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ పై జుక్కల్ శాసనసభ నియోజకవర్గం నుండి పోటీచేసి సమీప కాంగ్రెస్ పార్టీ అభ్యర్థి గంగారాం సౌదగర్ పై 35,000 వేలకు పైగా ఓట్ల అధిక్యంతో గెలుపొందాడు.ఆయన అక్టోబర్‌ 5, 2021న తెలంగాణ శాసనసభలో ప్యానెల్‌ స్పీకర్‌గా పని చేశాడు.

మూలాలు 

1966 జననాలు
జీవిస్తున్న ప్రజలు
కామారెడ్డి జిల్లా వ్యక్తులు
కామారెడ్డి జిల్లా రాజకీయ నాయకులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)
ఆంధ్రప్రదేశ్ శాసన సభ్యులు (2009)
తెలంగాణ రాజకీయ నాయకులు
తెలంగాణ రాష్ట్ర సమితి రాజకీయ నాయకులు